† Hec est compositio inter Balduinum, abbatem Castellionis, et Humbertum, priorem de Colomario ad duas ecclesias, pro ecclesia Sancti Germani Rocesi et decima vinee de Massengiaco, per manum domni Bernardi, abbatis Clarevallis. Convenerunt uterque ut ecclesia Castellionis priori de Colomario reddat, pro predicta ecclesia et predicta decima, decem solidos singulis annis infra octavas Purificationis sancte Dei genitricis Marie. Testes hujus compositionis sunt: predictus abbas Bernardus, cujus et sigillo roborata est, qui eo tempore Lingonensem episcopatum in manu sua tenebat; Olricus, Lingonensis canonicus; Renaudus, celerarius Clarevallis, Galterus, prior Castellionis; Petrus, presbiter de Sancto Germano; Christianus, presbiter de Colomario; Odo de Furno, miles de Templo; Jocelinus, clericus, de Sancto Fidole. Acta sunt hec eo anno quo Godefridus, Lingonensis episcopus, cum rege Francorum Jerosolimam perrexerat.